Nu Afua Kpeteŋkpele Lɛ | Biblia Mli Sane\nNu Afua Kpeteŋkpele Lɛ\nGBƆMƐI lɛ tee nɔ amɛfee nɔ ni amɛsumɔɔ taakɛ amɛfeɔ daa lɛ, yɛ adeka lɛ sɛɛ. Amɛheee amɛyeee lolo akɛ Nu Afua lɛ baaba. Eeenyɛ efee akɛ amɛŋmɔ waa fe tsutsu lɛ. Shi etsɛɛɛ ni amɛkpa ŋmɔlɔ lɛ.\nTrukaa pɛ kɛkɛ ni nugbɔ bɔi nɛmɔ. Efɔse kɛjɛ ŋwɛi eshwie shi tamɔ ofɔseɔ nu kɛjɛɔ goga mli oshwieɔ shi lɛ. Noa wiemɔ lɛ eba mli! Shi ekpe sɛɛ tsɔ̃ akɛ mɔ ko aaanyɛ abote adeka lɛ mli. Yehowa eŋa shinaa lɛ kpɛŋŋ.\nEtsɛɛɛ ni jɔɔi fɛɛ yimɔ kɛ nu. Nu lɛ batsɔ tamɔ faai wuji. Efamɔ tsei ni ekokolo tɛi wuji kɛbɔle shi, ni efee hoo. Gbɔmɛi lɛ she gbeyei. Amɛkwɔ kɛtee gɔji anɔ. Oo, amɛná ni kulɛ amɛbo Noa toi ní amɛbote adeka lɛ mli beni shinaa lɛ naa kã lolo kɛha amɛ lɛ! Shi agbɛnɛ ekpe sɛɛ kwraa tsɔ̃.\nNu lɛ tee nɔ eyi. Nu lɛ nɛ kɛjɛ ŋwɛi eshwie shikpɔŋ nɔ shwaneshwane gbii 40, kɛ nyɔɔŋnyɔɔŋ hu gbii 40. Ebashɛ gɔji lɛ anɔ, ni etsɛɛɛ ni eha gɔji ni kwɔlɔ fe fɛɛ lɛ po anɔ. No hewɔ lɛ, gbɔmɛi kɛ kooloi ni yɔɔ adeka lɛ sɛɛ lɛ fɛɛ gboi taakɛ Nyɔŋmɔ kɛɛ lɛ. Shi mɔ fɛɛ mɔ ni yɔɔ adeka lɛ mli lɛ yi na wala.\nNoa kɛ ebihii lɛ etsu nitsumɔ kpakpa yɛ adeka ni amɛkpɛ lɛ hewɔ. Nu lɛ wó adeka lɛ nɔ, ni etɛo nu lɛ hiɛ. Kɛkɛ ni gbi ko, beni nugbɔnɛmɔ lɛ ekpa lɛ, hulu lɛ bɔi tsoo. Mɛni yɔɔ gbeyei nɛkɛ! Nu babaoo tamɔ ŋshɔ pɛ anaa yɛ he fɛɛ he. Ni nɔ pɛ ni anaa ji adeka lɛ ni etɛo nu lɛ hiɛ.\nObalaŋi lɛ etee agbɛnɛ. Amɛbɛ ni amɛbaaye gbɔmɛi awui dɔŋŋ. Amɛ fɛɛ amɛgboi, kɛ amɛnyɛmɛi kɛ gbɔmɛi fɔji krokomɛi lɛ fɛɛ. Shi mɛni ba amɛtsɛmɛi lɛ anɔ?\nObalaŋi lɛ atsɛmɛi lɛ jeee gbɔmɛi adesai diɛŋtsɛ tamɔ wɔ. Amɛji ŋwɛibɔfoi ni kɛ gbɔmɛi bahi shikpɔŋ nɔ tamɔ gbɔmɛi. No hewɔ lɛ, beni Nu Afua lɛ ba lɛ, amɛgboiii tamɔ bɔ ni mɛi krokomɛi gboi lɛ. Amɛshi adesa gbɔmɔtsei ní amɛfee amɛha amɛhe lɛ, ni amɛku amɛsɛɛ kɛtee ŋwɛi akɛ bɔfoi. Shi aŋmɛɛɛ amɛ gbɛ ni amɛbafee Nyɔŋmɔ ŋwɛibɔfoi aweku lɛ mli bii dɔŋŋ. No hewɔ lɛ amɛbafee Satan bɔfoi. Atsɛɔ amɛ yɛ Biblia lɛ mli akɛ daimonioi.\nKɛkɛ ni Nyɔŋmɔ ha kɔɔyɔɔ tswa, ni nu afua lɛ bɔi miimɔ. Nyɔji enumɔ sɛɛ lɛ, adeka lɛ yama gɔŋ ko yiteŋ. Gbii pii baho, ni mɛi ni yɔɔ adeka lɛ mli lɛ nyɛ amɛkwɛ agbó lɛ naa ni amɛna gɔji lɛ ayiteaŋ. Nu lɛ tee nɔ emii fiofio.\nKɛkɛ ni Noa ŋmɛɛ loofɔlɔ diŋ ko ni atsɛɔ lɛ kwaakwaalabite he kɛjɛ adeka lɛ mli. Efiliki kɛtee fioo, kɛkɛ ni eku esɛɛ eba, ejaakɛ enaaa he ko ni ebaasɔ̃. Etee nɔ efee nakai aahu, ni be fɛɛ be lɛ ekuɔ esɛɛ ebaa ebasɔ̃ɔ adeka lɛ nɔ.\nNoa miitao ni ele kɛji akɛ nu lɛ etã yɛ shikpɔŋ lɛ nɔ, no hewɔ lɛ eŋmɛɛ okpo ko he kɛjɛ adeka lɛ mli. Shi okpo lɛ hu ku esɛɛ eba ejaakɛ enaaa he ko ehi. Noa ŋmɛɛ ehe ekoŋŋ nɔ ni ji shii enyɔ, ni ekɛ mutso baa ni ma enaa ba. Kɛkɛ ni Noa na akɛ nu lɛ etã yɛ shikpɔŋ lɛ nɔ. Noa tsu okpo lɛ ekoŋŋ nɔ ni ji shii etɛ, ni yɛ naagbee lɛ eyaná he ko ni egbi ní ebaahi.\nKɛkɛ ni Nyɔŋmɔ kɛ Noa wie. Ekɛɛ lɛ akɛ: ‘Jee kpo kɛjɛ adeka lɛ mli. Okɛ oweku lɛ kɛ kooloi lɛ fɛɛ aje kpo.’ Amɛhi adeka lɛ mli fe afi. No hewɔ lɛ, wɔbaanyɛ wɔfee miishɛɛ ni amɛ fɛɛ amɛbaaná akɛ amɛje kpo ni amɛyɛ wala mli lɛ he mfoniri wɔkwɛ!\n1 Mose 7:10-24; 8:1-17; 1 Petro 3:19, 20.\nNoa—Ekɛ Nyɔŋmɔ Nyiɛ\nNoa jie hemɔkɛyeli kpele kpo yɛ jeŋ ni yiwalɛ eyi mli obɔ ni yɔɔ dani Nu Afua lɛ ba lɛ mli. Enɛ ji nɔkwɛmɔnɔ kɛhã wɔ. Obaana bɔ ni wɔ fɛɛ wɔnáa enifeemɔi lɛ ahe sɛɛ ŋmɛnɛ.\n‘Ekɛ Anɔkwa Nyɔŋmɔ lɛ Nyiɛ’\nMɛɛ naagbai ehe bahia ni Noa kɛ eŋa awu ashi yɛ amɛbii lɛ atsɔsemɔ mli? Yɛ adeka lɛ maa mli lɛ, mɛni amɛfee kɛtsɔɔ akɛ amɛyɛ hemɔkɛyeli?\nKɛmaje Mɔ Ko Kɛmaje Mɔ Ko Nu Afua Kpeteŋkpele Lɛ\nmy sane 10